bluuebunny/crossref_metadata_2025 huggingface dataset:
Still Care
Authors: Βαρμάζη Ελένη
Published: January 2014

Στην εισαγωγή της διατριβής προβάλλονται οι πτυχές του θέματος και αποσαφηνίζονται τα κριτήρια, με βάση τα οποία επιλέχτηκαν οι ταινίες, που συνιστούν το corpus της εργασίας. Βασική επιδίωξη της επιλογής των ταινιών είναι να αναδειχθεί η αισθητική και φορμαλιστική παρουσίαση της στατικής φωτογραφίας μέσα στην κινούμενη εικόνα. Οι επιλεγμένες ταινίες είναι ταινίες μυθοπλασίας και χρησιμοποιούν τη στατική φωτογραφία δραματουργικά στο σενάριό τους, με διάρκεια μέσα στην ταινία. Κύριος σκοπός της εργασίας είναι να ερευνηθεί η σχέση της στατικής φωτογραφίας με τον κινηματογράφο κάτω από την οπτική της εφαρμοσμένης αισθητικής και της δραματουργίας. Στο πρώτο από τα τρία κύρια μέρη, το θεωρητικό, παρουσιάζονται οι θεωρίες, στις οποίες στηρίχτηκε η φορμαλιστική και γνωστική ανάλυση των ταινιών. Στο θεωρητικό μέρος εκτίθενται επίσης οι απόψεις του R. Arnheim, οι οποίες λαμβάνουν υπόψη τους την ψυχολογία Gestalt. Τη φορμαλιστική παράδοση συνεχίζει ο N. Burch, ο οποίος δίνει ένα χρονικό και χωρικό ορισμό της φόρμας. Στη συνέχεια ο H. Zettl δημιουργεί ένα θεωρητικό συνταίριασμα που το ονομάζει εφαρμοσμένη αισθητική των μέσων, η οποία αναφέρεται κυρίως στον κινηματογράφο και στην τηλεόραση. Τα στοιχεία που κυρίως τον ενδιαφέρουν είναι το φως, το χρώμα, ο δισδιάστατος χώρος, ο τρισδιάστατος χώρος, ο χρόνος, η κίνηση και ο ήχος. Οι D. Bordwell και K. Tompson της Σχολής του Wisconsin είναι οι κύριοι εκπρόσωποι του νεοφορμαλισμού. Αντλούν τα στοιχεία τους από όλους τους προαναφερθέντες και αναλύουν τις ταινίες στο σύνολο τους με βάση την ποιητική του κινηματογράφου. Στο ίδιο θεωρητικό μέρος εξετάζεται η σχέση φωτογραφίας και κινηματογράφου με βάση την ιστορική εξέλιξη των δύο μέσων και συγκρίνονται οι ομοιότητες και οι διαφορές τους. Στο δεύτερο μέρος της διατριβής περιλαμβάνεται η εξέταση των ταινιών που επιλέγησαν: Blow-up του Michellangelo Antonioni, 1967, Η Φωτογραφία του Νίκου Παπατάκη, 1987, Proof της Jocelyn Moorhouse, 1991 The Watcher του Joe Charbanic, 2000, Memento του Christopher Nolan, 2000, Le fabuleux destin d’ Amelie Poullain του Jean-Pierre Jeunet, 2001, Intacto του Juan Carlos Fresnadillo, 2001, Το φίδι του Ιουνίου του Shinya Tsukamoto, 2002, One hour photo του Mark Romanek, 2002. Μετά το τέλος της εξέτασης της κάθε ταινίας ακολουθεί η ανάλυση και ο σχολιασμός μεγεθυσμένων καρέ από τη συγκεκριμένη ταινία, στα οποία καταδεικνύεται ο τρόπος κινηματογράφησης της στατικής φωτογραφίας μέσα στην κινούμενη εικόνα. Στο τρίτο μέρος της εργασίας ακολουθεί η συγκριτική θεώρηση των ταινιών και χαρακτηρίζονται οι ταινίες ως προς το είδος τους. Επισημαίνεται ο δραματουργικός ρόλος της στατικής φωτογραφίας ως σημείο ανατροπής και προσδιορίζεται ο ρόλος αυτός εννοιολογικά σε κάθε μια από τις ταινίες. Επίσης γίνεται μια καταγραφή των διαφορετικών τρόπων κινηματογράφησης της στατικής φωτογραφίας μέσα στην κινούμενη εικόνα. Η εργασία κλείνει με τη βιβλιογραφία και τη φιλμογραφία.
Βιώσιμη λειτουργία αμιγώς πανεπιστημιακού νοσοκομείου
Authors: Κόλλιας Κωνσταντίνος
Published: January 2014

Ένα από τα βασικά χαρακτηριστικά γνωρίσματα της σημερινής εποχής είναι η τάση για πραγματοποίηση αδιάκοπων αλλαγών σε διάφορα επίπεδα. Οτιδήποτε θεωρείτο στο παρελθόν ως δεδομένο αμφισβητείται και σε πολλές περιπτώσεις μεταβάλλεται, ακολουθώντας ρυθμούς γεωμετρικής προόδου. Οι συνθήκες στο ευρύτερο οικονομικό περιβάλλον δεν είναι δυνατόν να αποτελούν εξαίρεση. Οι οργανισμοί που δραστηριοποιούνται στα πλαίσιά του επηρεάζονται από τις συνθήκες αυτές. Αυτή η παράμετρος εύλογο είναι να επηρεάζει την ίδια την λειτουργία τους. Οι ελληνικοί δημόσιοι οργανισμοί παροχής υπηρεσιών υγείας δεν θα μπορούσαν να αποτελούν εξαίρεση σε αυτόν τον κανόνα. Είναι απαραίτητο να δραστηριοποιηθούν στα πλαίσια ενός περιβάλλοντος, το οποίο αλλάζει ακατάπαυστα. Προκειμένου να κατορθώσουν να λειτουργούν με επιτυχία στα πλαίσιά του, κρίνεται σκόπιμο να επιδιώξουν την βελτίωση του συνόλου των δραστηριοτήτων τους. Προκειμένου να καταστεί κάτι τέτοιο δυνατό είναι απαραίτητο να ενσωματώσουν κατά την διαδικασία άσκησης διοίκησής τους, νέες παραμέτρους. Μία από αυτές είναι και η παράμετρος της βέλτιστης οργάνωσης πρότυπου πανεπιστημιακού νοσοκομείου. Στο παρόν πόνημα πραγματοποιείται μία προσπάθεια προκειμένου η εν λόγω ποιοτική παράμετρος να προσεγγισθεί κατά τρόπο ποσοτικό. Η κύρια στόχευση είναι μέσω της ποσοτικής προσέγγισής της να προκύψουν συμπεράσματα, τα οποία να είναι εφικτό να αξιοποιηθούν πρακτικά σε επίπεδο άσκησης διοίκησης. Μέσα από την πραγματοποιηθείσα έρευνα προκύπτουν τελικά ευρήματα, τα οποία δίδουν πληροφορίες για την τρέχουσα κατάσταση διάφορων κατηγοριών ελληνικών δημόσιων νοσοκομείων. Επιπρόσθετα καθίσταται αντιληπτό το πώς τα συγκεκριμένα πορίσματα είναι δυνατόν να αξιοποιηθούν πρακτικά σε διοικητικό επίπεδο, προκειμένου να βελτιωθεί η λειτουργία των εν λόγω οργανισμών αλλά κυρίως εκείνων που χαρακτηρίζονται ως πανεπιστημιακά. Είναι δυνατόν να υποστηριχθεί πως δημιουργείται ένα εργαλείο άσκησης διοίκησης, το οποίο παρέχει την δυνατότητα δημιουργίας ενός πρότυπου πανεπιστημιακού νοσοκομείου.
Η ορθολογικότητα των οικονομικών δρώντων και η εξέλιξή της
Authors: Πατώκος Αναστάσιος
Published: January 2014

Σε πρώτο επίπεδο, η διατριβή εισάγει δύο ειδών ετερογένειες. Η πρώτη αφορά στην ταυτόχρονη ύπαρξη προτιμήσεων ως προς τις συνέπειες και προτιμήσεων ως προς τις στρατηγικές, διακριτές μεταξύ τους, και ζυγισμένες με κάθε δυνατό συνδυασμό. Η δεύτερη ετερογένεια είναι σχετική με τις προτιμήσεις ως προς τις στρατηγικές καθεαυτές, μιας και, εν γένει, αυτές διαφέρουν από παίκτη σε παίκτη. Οι παίκτες θεωρείται πως έχουν προδιαθέσεις ως προς τις διαθέσιμες στρατηγικές τους, οι οποίες ενδεχομένως δεν είναι συμβατές με τις προτιμήσεις τους ως προς τις συνέπειες των στρατηγικών αυτών. Τελικά, η επιλογή μιας στρατηγικής εξαρτάται από τον τύπο της ορθολογικότητας του παίκτη, δηλαδή, από τη σχετική ένταση των συνεπειακών και των μη συνεπειακών προτιμήσεων. Στην εξελικτική θεώρηση του υποδείγματος, εισάγεται η υπόθεση πως η εξέλιξη οδηγείται από μια καλώς ορισμένη έννοια που περιγράφει την απογοήτευση των παικτών από την έκβαση ενός παιγνίου. Η συνεπειακή και η μη συνεπειακή συνιστώσα μιας δράσης διατηρούνται ως έχουν από το στατικό υπόδειγμα, κι έτσι, η απογοήτευση είναι θετική είτε όταν, μετά το πέρας ενός γύρου του παιγνίου, ο παίκτης συνειδητοποιήσει ότι θα μπορούσε να έχει μεγαλύτερα ωφέλη - με δεδομένη την επιλογή του αντιπάλου του, είτε όταν η έκβαση καθεαυτή δεν είναι συμβατή με τις προτιμήσεις του παίκτη ως προς τις στρατηγικές (ή και τα δύο). Τότε, ο παίκτης έχει μια τάση να επιλέξει διαφορετική στρατηγική από αυτήν που επέλεξε στον προηγούμενο γύρο την επόμενη φορά που θα κληθεί να συμμετάσχει στο ίδιο παίγνιο. Η απογοήτευση είναι συνάρτηση του τύπου ορθολογικότητας του παίκτη. Υπάρχουν πολλοί μηχανισμοί που θα μπορούσαν να υλοποιήσουν την εξελικτική διαδικασία, και όπως δείχνουν τα αποτελέσματα προσομοιώσεων, τα συμπεράσματα που παράγονται από την εφαρμογή τέτοιων διαφορετικών μηχανισμών δε συγκλίνουν απαραίτητα. Αυτό υπονοεί μια νέα ετερογένεια που είναι ενδεχομένως σκόπιμο να περιληφθεί στη μελέτη των παιγνίων.
Διερεύνηση της ποιότητας ζωής ατόμων με χρόνια νοσήματα
Authors: Μηνασίδου Ευγενία
Published: January 2014

Σκοπός της παρούσας μελέτης ήταν η εκτίμηση του επιπέδου ποιότητας ζωής των ατόμων με AIDS- HIV νόσο, ΣΔ και ΡΑ σε σχέση με τους υγιείς. Επίσης, μελετήθηκε η συσχέτιση διαφόρων παραγόντων με την ποιότητα ζωής και εκτιμήθηκε ποια ομάδα ατόμων βιώνει συγκριτικά χειρότερο επίπεδο ζωής. Το δείγμα της μελέτης αποτέλεσαν 277 άτομα που προσέρχονταν ή παρακολουθούνταν στα Εξωτερικά Ιατρεία μεγάλου νοσοκομείου της Βόρειας Ελλάδας. Από αυτούς οι 65 ήταν ασθενείς με AIDS, HIV- νόσο, 93 με ΣΔ, 19 με ΡΑ και 100 Υγιείς. Η θεωρία της Κοινωνικής Παραγωγής Λειτουργιών (Κ Π Λ ) αποτέλεσε το θεωρητικό πλαίσιο προσέγγισης της ποιότητας ζωής. Η συλλογή των δεδομένων έγινε με την Κλίμακα SIP68 που αποτελεί ένα γενικό εργαλείο μέτρησης της ποιότητας ζωής. Η Κλίμακα αποτελείται από 68 ερωτήσεις ομαδοποιημένες σε έξι κατηγορίες. Της κύριας μελέτης προηγήθηκε πιλοτική για τον έλεγχο της αξιοπιστίας και της εγκυρότητας καθώς η Κλίμακα SIP68 χρησιμοποιούνταν για πρώτη φορά στην Ελλάδα. Η αξιοπιστία της Κλίμακας υπολογίστηκε με το συντελεστή Crombach’s alpha ο οποίος βρέθηκε ότι είναι 0,95 ενώ στις έξι κατηγορίες ερωτήσεων ήταν: της σωματικής αυτονομίας 0,85, του κινητικού ελέγχου 0,88, της ψυχολογικής αυτονομίας ο,85, της κοινωνικής συμπεριφοράς 0,84, της συναισθηματικής ισορροπίας 0,75 και τέλος του εύρους δραστηριοτήτων 088. Επιπλέον, οι συμμετέχοντες συμπλήρωσαν ερωτηματολόγιο με τα δημογραφικά δεδομένα. Η στατιστική αναλύση έγινε με την εφαρμογή της δοκιμασίας χ2, του t-test και της ανάλυσης διασποράς ANOVA. Τα δημογραφικά στοιχεία που μελετήθηκαν ήταν η ηλικία, το φύλο, η οικογενειακή κατάσταση, το επίπεδο εκπαίδευσης και η επαγγελματική κατάσταση. Τα αποτελέσματα έδειξαν ότι το νόσημα επηρεάζει τη σωματική αυτονομία (p=.000), τον κινητικό έλεγχο (p=.000), την επικοινωνία (p=.001), τις κοινωνικές δραστηριότητες (p=.002) και το εύρος των καθημερινών δραστηριοτήτων (p=.002). επιπλέον, υπάρχει στατιστικά σημαντική σχέση μεταξύ νοσήματος και ποιότητας ζωής (p=.000). Από τα δημογραφικά στοιχεία διαπιστώθηκε ότι η επαγγελματική κατάσταση (p=.002) και το επίπεδο εκπαίδευσης (p=.000)σχετίζονται σε βαθμο στατιστικά σημνατικό με την ποιότητα ζωής. Όσον αφορά στις επιμέρους διαστάσεις της ποιότητας ζωής τα άτομα με ΣΔ εμφανίζουν μικρότερο κινητικό έλεγχο με αποτέλεσμα να επηρεάζεται αρνητικά η σωματική τους υγεία με αντίκτυπο στην κοινωνική και ψυχική ευεξία. Σύμφωνα, με τη θεωρία της ΚΠΛ, τα άτομα που εμφανίζουν διαταραχές στη σωματική τους κατάσταση έχουν μειωμένο επίπεδο ποιότητα ζωής.
Derivatives pricing and risk management in emissions and electricity markets
Authors: Δασκαλάκης Γεώργιος
Published: January 2014

Η παρούσα διατριβή αποτελεί μια ολοκληρωμένη μελέτη του Ευρωπαϊκού Συστήματος Διαπραγμάτευσης Αδειών Εκπομπής Αερίων Ρύπων από την σκοπιά της χρηματοοικονομικής επιστήμης. Συγκεκριμένα, αρχικά εξετάζεται η υπόθεση των αποτελεσματικών αγορών στα μεγαλύτερα Ευρωπαϊκά χρηματιστήρια αδειών εκπομπής αερίων ρύπων. Ακολουθεί η παρουσίαση του ορθού, τόσο θεωρητικά όσο και εμπειρικά, πλαισίου για την αποτίμηση συμβολαίων μελλοντικής εκπλήρωσης με υποκείμενο τίτλο, άδειες εκπομπής αερίων ρύπων και δικαιωμάτων προαίρεσης με υποκείμενο τίτλο τα εν λόγω συμβόλαια μελλοντικής εκπλήρωσης. Τέλος, μελετάται η αποτίμηση προθεσμιακών συμβολαίων και συμβολαίων μελλοντικής εκπλήρωσης με υποκείμενο τίτλο φυσικό ηλεκτρισμό υπό καθεστώς περιβαλλοντικών δεσμεύσεων . Συνολικά, τα αποτελέσματα της διατριβής είναι ιδιαίτερα σημαντικά για τις πρακτικές διαχείρισης κινδύνου των εταιριών που υπόκεινται σε περιβαλλοντικές δεσμεύσεις, για την περιβαλλοντική πολιτική της Ευρωπαϊκής Ένωσης καθώς και για την ολοένα αυξανόμενη κοινότητα επενδυτών σε προϊόντα ενέργειας και αδειών εκπομπής αερίων ρύπων.
Σύστημα διαχείρισης γνώσης σε οργανισμούς φροντίδας υγείας
Authors: Μπαλής Χαράλαμπος
Published: January 2014

Στην παρούσα διατριβή πραγματοποιήθηκε η ανάπτυξη και αξιολόγηση ενός διαδικτυακού συστήματος διαχείρισης γνώσης για οργανισμούς παροχής φροντίδας υγείας. Οι λειτουργίες ενός τέτοιου συστήματος αφορούν στην απόκτηση, ταξινόμηση, κατηγοριοποίηση, αναζήτηση, διάδοση και χρήση της ρητής και άρρητης γνώσης ενός οργανισμού. Αναλύθηκε η υπάρχουσα κατάσταση διαχείρισης πληροφοριών και γνώσης στους οργανισμούς φροντίδας υγείας σε σχέση με τα ιδιαίτερα χαρακτηριστικά αυτών των οργανισμών, εντοπίστηκαν οι αδυναμίες και οι αναγκαιότητες, καθώς και τα ενδεχόμενα οφέλη από την εγκατάσταση εργαλείων διαχείρισης γνώσης. Επιπλέον, αναπτύχθηκαν οι όροι που εξασφαλίζουν την εύκολη και αποτελεσματική χρήση ενός τέτοιου συστήματος από οποιοδήποτε χρήστη ενός οργανισμού φροντίδας υγείας. Για τις φάσεις υλοποίησης του συστήματος χρησιμοποιήθηκε το μοντέλο του Καταρράκτη σε συνδυασμό με το μοντέλο Ανάπτυξης Γρήγορου Πρωτοτύπου. Η εφαρμογή αναπτύχθηκε σε Windows 2000 Advanced Server με το αντικειμενοστραφές περιβάλλον προγραμματισμού ASP.net και ως βάση δεδομένων επιλέχθηκε η SQL Server 2000. Η διαδικασία της αξιολόγησης της εφαρμογής είχε ως βασικό στόχο την εκτίμηση του βαθμού ευχρηστίας του, αλλά και της ενδεχόμενης ωφελιμότητάς του στο περιβάλλον οργανισμών φροντίδας υγείας. Ως χρήστες για τη διαδικασία της αξιολόγησης επιλέχθηκαν φοιτητές των μεταπτυχιακών προγραμμάτων του τμήματος Νοσηλευτικής. Η αξιολόγηση πραγματοποιήθηκε στο χώρο του εργαστηρίου Πληροφορικής της Υγείας του τμήματος Νοσηλευτικής. Τα εργαλεία συλλογής δεδομένων που χρησιμοποιήθηκαν είναι ερωτηματολόγια, σενάριο χρήσης της εφαρμογής και ημιδομημένες συνεντεύξεις. Η καταγραφή και ανάλυση των δεδομένων που συλλέχθηκαν έγιναν με τη βοήθεια του στατιστικού πακέτου SPSS. Τα χαρακτηριστικά που αξιολογήθηκαν φανέρωσαν μία αρκετά θετική στάση των χρηστών για την εφαρμογή και έναν υψηλό βαθμό ικανοποίησης σε όλα τα επίπεδα χρήσης του. Ένα από τα βασικότερα συμπεράσματα που προέκυψε είναι ότι βασική προϋπόθεση για την αποδοχή και αποτελεσματική εγκατάσταση μιας εφαρμογής διαχείρισης γνώσης, αλλά και γενικότερα εφαρμογών διαχείρισης πληροφοριών, στο χώρο της υγείας, είναι η υψηλή θεωρητική και πρακτική εκπαίδευση και κατάρτιση των επαγγελματιών υγείας τόσο σε βασικές τεχνολογίες πληροφορικής όσο και σε εφαρμογές που απαιτούν αλλαγή ολόκληρης ή μέρους της φιλοσοφίας εκτέλεσης των διαφόρων διαδικασιών σε ένα οργανισμό φροντίδας υγείας.
Βελτιστοποίηση της απόδοσης των πόρων για την εξυγίανση εδαφών. Η περίπτωση του Τεχνολογικού και Πολιτιστικού Πάρκου Λαυρίου.
Authors: Καραχάλιου Θεοδώρα
Published: January 2014

Υπολογίζεται ότι έως σήμερα, σε Ευρώπη και ΗΠΑ, έχει αποκατασταθεί μόνο ένα 4-5% των ρυπασμένων χώρων, κυρίως εξαιτίας του υψηλού κόστους εξυγίανσης. Δεδομένης της ανεπάρκειας των διαθέσιμων πόρων για εξυγίανση, απαιτείται ο προσδιορισμός του βέλτιστου επιπέδου απορρύπανσης αλλά και του τρόπου με τον οποίο μπορεί να επιτευχθεί, δηλαδή ο σχεδιασμός των έργων εξυγίανσης. Το ερώτημα επομένως που προέκυψε είναι: «Ποια γεωμετρία απορρύπανσης προσφέρει την βέλτιστη απόδοση των πόρων, με κριτήριο τον καλύτερο συνδυασμό περιβαλλοντικής εξυγίανσης και ελαχιστοποίησης του κόστους της, δηλαδή με κριτήριο το ελάχιστο κοινωνικό κόστος;» Για την απάντηση του ερωτήματος αναπτύχθηκε η νέα μέθοδος ORFA (Optimum Remediation Funds Allocation) βασιζόμενη στις μεταλλευτικές τεχνικές βελτιστοποίησης των ορίων εκμετάλλευσης ενός κοιτάσματος. Η μέθοδος ελέγχθηκε και επικυρώθηκε μέσω της εφαρμογής της στο Τεχνολογικό και Πολιτιστικό Πάρκο Λαυρίου (ΤΠΠΛ). Η ORFA εισάγει τέσσερα κριτήρια βελτιστοποίησης: Η βέλτιστη σκάφη (OP) αντιπροσωπεύει το βέλτιστο επίπεδο της ρύπανσης, στο οποίο μεγιστοποιείται η καθαρή κοινωνική αξία της απορρύπανσης και ελαχιστοποιείται το συνολικό κοινωνικό της κόστος. Αν έχει εκπονηθεί μελέτη αναλυτικής εκτίμησης κινδύνου (ΑΕΚ) που να αποδεικνύει ότι ο κίνδυνος οφείλεται σε ένα ρύπο τότε επιλέγεται η βέλτιστη υποσκάφη ως προς ρύπο i (SPi). Εναλλακτικά μπορεί να χρησιμοποιηθεί η ενιαία σκάφη βέλτιστων υποσκαφών (UP). Η UP αποτελεί ένωση όλων των SPi και εξασφαλίζει την απορρύπανση της SPi του κρίσιμου ρύπου, αγνοώντας την ταυτότητα αυτού. Επειδή τα διαθέσιμα χρήματα για απορρύπανση ενός χώρου ενδέχεται να μην επαρκούν για την απορρύπανση της OP, υπολογίστηκε και η βέλτιστη σκάφη περιορισμένου προϋπολογισμού (OPL). Η μείωση του προϋπολογισμού είναι επιτρεπτή μέχρι το επίπεδο, στο οποίο η παραμένουσα ρύπανση βρίσκεται εντός των επιτρεπτών ορίων, για κάθε ρύπο. Με τη χρήση της ORFA ποσοτικοποιήθηκε το περιβαλλοντικό όφελος που προκύπτει από τα έργα εξυγίανσης στο ΤΠΠΛ. Η καθαρή οικονομική αξία της πλήρους απορρύπανσης της ζώνης 4 και 5 υπολογίστηκε ίση με 24.847.141€. Oι OP για τις δύο ζώνες πετυχαίνουν εξυγίανση σε ποσοστό 99,4% και 98,6% αντίστοιχα, με συνολική εξοικονόμηση χρημάτων ίση με 620.800€. Συγχρόνως, η μέση τιμή εκπλυσιμότητας των ρύπων που παραμένουν στο έδαφος μετά την απομάκρυνση της OP είναι πολύ χαμηλότερη από τα όρια. Επίσης, η UP5 και UP4 πετυχαίνουν 85,7% και 70,3% εξυγίανση αντίστοιχα με συνολική μείωση του κόστους κατά 1.612.638€.
Κύκλοι αζώτου και φωσφόρου στο παράκτιο σύστημα του Mαλιακού κόλπου
Authors: Καστρίτης Αθανάσιος
Published: January 2014

Οι φυσικοχημικές λειτουργίες και η οικολογία των παράκτιων εκβολικών συστημάτων επηρεάζονται ιδιαιτέρως από τη ροή του γλυκού νερού της χέρσου και την ανταλλαγή των υδάτων με τις παρακείμενες θαλάσσιες μάζες. Οι εισροές του γλυκού νερού μεταφέρουν στο θαλάσσιο περιβάλλον αιωρούμενο υλικό, οργανική ύλη και ανόργανα θρεπτικά συστατικά, τα οποία υποστηρίζουν την, συνήθως, πλούσια τοπική πρωτογενή παραγωγή. Το πιο χαρακτηριστικό γνώρισμα των εκβολικών συστημάτων είναι η ρηχή υδάτινη στήλη, μέσω της οποίας πραγματοποιείται μια στενή σύνδεση των βενθικών και πελαγικών διεργασιών, οι οποίες ευθύνονται για τους βιογεωχημικούς κύκλους των θρεπτικών συστατικών. Οι κύκλοι των συστατικών αυτών, απλοποιημένα, αποτελούνται από την πρόσληψη των ενώσεων αζώτου, φωσφόρου και πυριτίου, την καταβύθιση της οργανικής ύλης και την ανοργανοποίηση της στον πυθμένα. Βέβαια, η υπέρμετρη προσθήκη θρεπτικών συστατικών από τις παράκτιες αστικοποιημένες περιοχές και από τη χρήση λιπασμάτων στις εντατικές καλλιέργειες, έχουν, τα τελευταία χρόνια, διαταράξει τους βιογεωχημικούς κύκλους και, γενικότερα, την οικολογία των εκβολικών συστημάτων, προκαλώντας προβλήματα ευτροφισμού. Ο Μαλιακός κόλπος αποτελεί ένα τυπικό παράκτιο εκβολικό σύστημα. Είναι ένας σχετικά ρηχός, ημίκλειστος κόλπος, στον οποίο εκβάλλει ο Σπερχειός ποταμός, σχηματίζοντας ένα εκτεταμένο και ταχέως προελαύνον δέλτα. Οι εκβολές του ποταμού αποτελούν σημαντική περιοχή διαχείμασης και φωλεοποίησης της ορνιθοπανίδας, ενώ ο κόλπος φιλοξενεί υπολογίσιμους πληθυσμούς ψαριών. Σκοπός της παρούσας διατριβής είναι η διερεύνηση των βιογεωχημικών κύκλων του αζώτου και του φωσφόρου στο παράκτιο σύστημα του Μαλιακού κόλπου. Για την ορθή και ολοκληρωμένη μελέτη και ερμηνεία των διεργασιών, που είναι υπεύθυνες για τους κύκλους αυτούς, είναι απαραίτητο να μελετηθούν ορισμένα επιμέρους θέματα. Συγκεκριμένα: • Η επίδραση των φυσικοχημικών χαρακτηριστικών του κόλπου (θερμοκρασία, αλατότητα, pH, διαλυμένο οξυγόνο, αιωρούμενο υλικό). • Η εκτίμηση της εποχικής διακύμανσης της πρωτογενούς παραγωγής, της περιόδου άνθησης του φυτοπλαγκτού και των διεργασιών της φυτοπλαγκτονικής πρόσληψης
Επιπτώσεις στην ελληνική οικονομία από την ένταξη της Ρουμανίας και Βουλγαρίας στην Ευρωπαϊκή Ένωση
Authors: Σιοκορέλης Βασίλειος
Published: January 2014

Η παρούσα διατριβή, η οποία εντάσσεται στο γνωστικό αντικείμενο «Οικονομική της Ευρωπαϊκής Ολοκλήρωσης», στοχεύει στη διερεύνηση των επιπτώσεων που προκαλούνται στην ελληνική οικονομία από την ένταξη της Βουλγαρίας και της Ρουμανίας στην ΕΕ. […]
Συγκριτική μελέτη και αξιολόγηση των διαφόρων τονομετρικών συστημάτων σε οφθαλμούς με μεταβολή του πάχους του κερατοειδούς μετά από διαθλαστική χειρουργική και σε οφθαλμούς με διαφόρου τύπου παθολογικά ευρήματα: υπερτονία και γλαύκωμα, κερατόκωνο, διαμπερή κερατοειδοπλαστική
Authors: Παπαστεργίου Γεώργιος
Published: January 2014

Στόχος της παρούσας μελέτης ήταν η αξιολόγηση του νέου τονόμετρου Pascal μέσα από την σύγκριση των μετρήσεων του με εκείνες των σήμερα ευρέως διαδεδομένων τονομέτρων όπως το τονόμετρο Goldmann και το τονόμετρο δι΄άέρος. Πραγματοποιήσαμε μετρήσεις ενδοφθάλμιας πίεσης (ΕΟΠ) σε υγιείς οφθαλμούς , σε οφθαλμούς με παθολογίες όπως ο κερατόκωνος, η οφθαλμική υπερτονία και το γλαύκωμα, αλλά και σε οφθαλμούς που είχαν υποστεί χειρουργικές επεμβάσεις, όπως διαθλαστική χειρουργική ή διαμπερή κερατοειδοπλαστική. Τα ευρήματα μας δείχνουν ότι οι μετρήσεις του τονομέτρου Pascal επηρεάζονται λιγότερο από τα χαρακτηριστικά του κερατοειδούς και κυρίως από το πάχος του, και κατά συνέπεια το καινούργιο αυτό τονόμετρο φαίνεται να είναι πιο αξιόπιστο για την παρακολούθηση της ΕΟΠ τόσο σε υγιείς όσο και σε χειρουργημένους οφθαλμούς.
Αντιγεροντολογική δράση φυτικών ουσιών σε πρωτογενείς κυτταροκαλλιέργειες ανθρωπίνων ινοβλαστών
Authors: Καπέτα Σουλτάνα
Published: January 2014

Η γήρανση των ανθρωπίνων ινοβλαστών συνοδεύεται από μεταβολές σε διάφορες βιολογικές διαδικασίες, συμπεριλαμβανομένης και της μείωσης της λειτουργίας του πρωτεασώματος. Το πρωτεάσωμα, μια πολυπρωτεϊνική μη πρωτεάση, είναι υπεύθυνο για την αποικοδόμηση φυσιολογικών και μη πρωτεϊνών. H λειτουργία αυτή, το καθιστά έναν από τους κύριους δευτερογενής αντιοξειδωτικούς μηχανισμούς του κυττάρου. Κατά τη φάση της αναδιπλασιαστικής γήρανσης, το πρωτεάσωμα παρουσιάζει μειωμένη έκφραση αλλά και λειτουργία, ενώ η αυξημένη έκφραση του καθυστερεί το φαινόμενο της γήρανση σε ανθρώπινους ινοβλάστες. Ο Nrf2 είναι ένας από τους βασικούς μεταγραφικούς παράγοντες, υπεύθυνος για τη ρύθμιση της αντιοξειδωτικής απόκρισης του κυττάρου, ο οποίος ρυθμίζει την έκφραση διαφόρων πρωτεασωμικών υπομονάδων στο ποντίκι. Στην παρούσα διατριβή, συσχετίστηκε η λειτουργία του Nrf2 με το πρωτεάσωμα κατά την αναδιπλασιαστική γήρανση. Έτσι βρέθηκε ότι ο μεταγραφικός παράγοντας Nrf2 έχει μειωμένη έκφραση καθώς και λειτουργία κατά τη γήρανση, ενώ η αποσιώπησή του οδηγεί σε πρόωρη γήρανση των ανθρωπίνων ινοβλαστών. Η σωστή λειτουργία του πρωτεασώματος και του Nrf2 είναι απαραίτητη για τη διατήρηση της κυτταρικής ομοιοστασίας και για το λόγο αυτό η ταυτοποίηση φυσικών ουσιών που ενεργοποιούν το πρωτεάσωμα και τον μεταγραφικό παράγοντα Nrf2, αποτέλεσε βασικό στόχο της διατριβής. Έτσι, μελετήθηκαν διάφορα εκχυλίσματα και φυσικές ουσίες, που απομονώθηκαν από φυτά της ελληνικής χλωρίδας, σε σχέση με την επίδραση τους στο πρωτεάσωμα και στο φαινόμενο της αναδιπλασιαστικής γήρανσης. Στην παρούσα διδακτορική διατριβή, μελετήθηκε περαιτέρω το 18α-γλυκιρχετινικό οξύ (18α-GA), ένα από τα κύρια συστατικά της γλυκόριζας, ως προς τις αντιοξειδωτικές και αντιγηραντικές του ιδιότητες. Παρατηρήθηκε ότι το 18α-GA ενισχύει τις πρωτεασωμικές ενεργότητες και αυξάνει την ποσότητα του δομημένου πρωτεασώματος, μέσω του μεταγραφικού παράγοντα Nrf2. Επιπλέον, η επίδραση με το 18α-GA αυξάνει την κυτταρική επιβίωση παρουσία οξειδωτικού στρες, ενώ η συνεχής χορήγηση της ουσίας οδηγεί σε αύξηση του πρoσδόκιμου ζωής ανθρωπίνων ινοβλαστών. Ακόμη, ο άξονας πρωτεάσωμα και Nrf2 είναι λειτουργικός σε καλλιέργειες γηρασμένων ινοβλαστών, δεδομένου ότι τα κύτταρα αυτά διατηρούν την απόκρισή τους στην ενεργοποίηση του Nrf2 και του πρωτεασώματος από την ουσία 18α-GA. Συνοπτικά, τα παραπάνω δεδομένα καταδεικνύουν τις ευεργετικές δράσεις του 18α-GA κατά την αναδιπλασιαστική γήρανση και παράλληλα παρέχει νέες δυνατότητες στην ενεργοποίηση κυτταρικών αντιοξειδωτικών μηχανισμών από φυσικές ουσίες.
Ανάλυση του προτύπου γονιδιακής έκφρασης κατά την αγγειογένεση σε ανθρώπινους όγκους
Authors: Σασαρώλη Δήμητρα
Published: January 2014

Το μοριακό προφίλ έκφρασης των καρκινικών αγγείων διαφέρει από αυτό των φυσιολογικών, γεγονός που προσδίδει δυνατότητες ανάπτυξης νέων διαγνωστικών και θεραπευτικών προσεγγίσεων στη μάχη κατά του καρκίνου. Χρησιμοποιώντας μικροσυστοιχίες Affymetrix προσδιορίσαμε 234 γονίδια που υπερεκφράζονται στα καρκινικά αγγεία επιθηλιακών όγκων ωοθήκης. Στη συνέχεια διερευνήσαμε την καταλληλότητα αυτών των γονιδίων σε κλινικές εφαρμογές διάγνωσης, πρόγνωσης και θεραπείας του καρκίνου της ωοθήκης. Οι τεχνικές που χρησιμοποιήσαμε περιλαμβάνουν τον προσδιορισμό των επιπέδων έκφρασης των γονιδίων σε μεγάλο αριθμό φυσιολογικών και καρκινικών ανθρώπινων δειγμάτων σε επίπεδο mRNA καθώς και πρωτεΐνης, καθώς και τη συσχέτιση των επιπέδων έκφρασης των παραπάνω γονιδίων με την κλινική έκβαση ασθενών. Τα αποτελέσματά μας δείχνουν ότι ορισμένα διαμεμβρανικά γονιδιακά προϊόντα, όπως το ADAM12 και το CDCP1, εκφράζονται ειδικά από το καρκινικό ενδοθήλιο και αποτελούν πιθανούς στόχους για αγγειακή απεικόνιση ή αντι-αγγειακή θεραπεία του επιθηλιακού καρκίνου των ωοθηκών. Οι συγκεντρώσεις των εκκρινόμενων μόριων DR6 (TNFRSF21), ESM1 (endocan) και CSPG2 (versican) μετρήθηκαν σε ορούς αίματος ασθενών, με καθέναν από αυτούς να βελτιώνει την αποτελεσματικότητα του διαγνωστικού δείκτη CA125. Οι παρατηρήσεις αυτές επαληθεύτηκαν σε διαφορετικά σύνολα δειγμάτων ασθενών με διαφορετική προέλευση. Επίσης, η προγνωστική αξία 5 καρκινικών αγγειακών δεικτών σε επίπεδο πρωτεΐνης διερευνήθηκε με στύπωμα κηλίδας (γονίδια AML1 και MCM4) σε ένα σύνολο 70 βιοψιών από ασθενείς με καρκίνο των ωοθηκών και με τεχνική luminex για (γονίδια DR6, ESM1, CSPG2) στον ορό 81 ασθενών. Αυξημένα επίπεδα πρωτεΐνης AML1 (p=0,056) και MCM4 (p=0,027) σχετίζονται με θετική και αρνητική κλινική έκβαση αντιστοίχως. Τα επίπεδα των πρωτεϊνών DR6 (p=0,004), ESM1 (p=0,016) και CSPG2 (p=0,0002) στον ορό αίματος σχετίζονται με αρνητική κλινική έκβαση σε στατιστικά σημαντικά επίπεδα. Η επαλήθευση σε ένα διαφορετικό σύνολο 117 ασθενών έδωσε συγκρίσιμα αποτελέσματα. Συμπερασματικά, έχουμε ταυτοποιήσει νέους ειδικούς για τον καρκίνο αγγειακούς δείκτες οι οποίοι φαίνεται να είναι κατάλληλοι για διάγνωση του καρκίνου, για την πρόγνωση της έκβασης της ασθένειας, για μοριακές απεικονιστικές τεχνικές και πιθανώς για θεραπευτική στόχευση
Διερεύνηση της παραγωγικής αποτελεσματικότητας στο ευρωπαϊκό τραπεζικό σύστημα υπό καθεστώς πολλαπλής τεχνολογικής ετερογένειας
Authors: Κοντόλαιμου Αλεξάνδρα
Published: January 2014

Στην παρούσα διατριβή αναπτύσσεται ένα ολοκληρωμένο μεθοδολογικό πλαίσιο για την ανάλυση της παραγωγικής αποτελεσματικότητας επιχειρήσεων που λειτουργούν σε περιβάλλον πολλαπλής τεχνολογικής ετερογένειας. Με βάση την έννοια των μετα- μεταορίων, ορίζονται μέτρα αποτελεσματικότητας και τεχνολογικών χασμάτων σε κάθε επίπεδο τεχνολογικής ετερογένειας, τα οποία, σε ένα δεύτερο στάδιο, «αποδομούνται» σε παράγοντες σταθερούς ως προς τις εισροές και παράγοντες σταθερούς ως προς τις εκροές. Η προτεινόμενη μεθοδολογία χρησιμοποιείται για την διερεύνηση της παραγωγικής αποτελεσματικότητας των ευρωπαϊκών τραπεζικών επιχειρήσεων, λαμβάνοντας υπόψη πιθανή τεχνολογική ετερογένεια που οφείλεται στα ιδιαίτερα χαρακτηριστικά (i) των εθνικών τραπεζικών συστημάτων και (ii) των τραπεζικών τύπων ειδίκευσης. Οι επιδράσεις των εν λόγω πηγών τεχνολογικής ετερογένειας στην τραπεζική αποτελεσματικότητα εξετάζονται ξεχωριστά, σε ένα πλαίσιο ανάλυσης τεχνολογικής ετερογένειας ενός επιπέδου, και συνδυαστικά, σε ένα πλαίσιο ανάλυσης ιεραρχημένης τεχνολογικής ετερογένειας δύο επιπέδων. Τα αποτελέσματα της σχετικής εμπειρικής ανάλυσης ερμηνεύονται με βάση την «θεωρία της γνώσης», δίνοντας ιδιαίτερη έμφαση στον ρόλο της διάχυσης της γνώσης, της ικανότητας απορρόφησης και του στρατηγικού προσανατολισμού των ευρωπαϊκών τραπεζικών επιχειρήσεων. Λέξεις – κλειδιά: παραγωγική αποτελεσματικότητα, τεχνολογικά χάσματα, ανάλυση μετα-μεταορίων, μη παραμετρικό υπόδειγμα, επιδράσεις διάχυσης γνώσης, ικανότητα απορρόφησης, στρατηγικός προσανατολισμός, ευρωπαϊκό τραπεζικό σύστημα
Ευφυές σύστημα για την παρακολούθηση και την πρόβλεψη ποιότητας υδάτινων πόρων
Authors: Χατζίκος Ευάγγελος
Published: January 2014

Οι ερευνητικές ομάδες ανά τον κόσμο, όλο και περισσότερο ασχολούνται με τα θέματα ρύπανσης του περιβάλλοντος. Με γνώμονα ότι η πρόληψη είναι αρχή καταπολέμησης της ρύπανσης, η παρούσα διατριβή αναφέρεται στη συνεχή παρακολούθηση (monitoring) της ποιότητας των νερών καθώς και των ατμοσφαιρικών και μετεωρολογικών δεδομένων, με την κατασκευή κυρίως δύο δικτύων, “Ανδρομέδα” και “Interisk”. Μέχρι σήμερα η έρευνα είχε στόχο την συλλογή δεδομένων σε πραγματικό χρόνο (real time). Είναι επομένως εμφανής η έλλειψη δυναμικών συστημάτων που θα επεξεργάζονται αυτά τα δεδομένα και σε συνδυασμό με γνωσιακές βάσεις δεδομένων θα μπορούν να υποστηρίζουν συστήματα λήψης αποφάσεων (decision making), ανάλυσης κινδύνων (risk analysis) και έγκαιρης προειδοποίησης (early warning). Παράλληλα θα περιλαμβάνουν αλγόριθμους που θα επιτρέπουν την πρόβλεψη της εξέλιξης φαινομένων (prediction algorithms) και τον καθορισμό των μετέπειτα ενεργειών. Στα πλαίσια της διατριβής, κατ’ αρχήν αναπτύχθηκε και εγκαταστάθηκε ένα δίκτυο Συλλογής Μετρήσεων ποιότητας νερού (“Ανδρομέδα”) σε πραγματικό χρόνο. Έχοντας πληθώρα δεδομένων που λαμβάνονται on-line, αναπτύξαμε ένα Ευφυές Σύστημα που πέρα από την παρακολούθηση (monitoring) του περιβάλλοντος εμπεριέχει τεχνικές Έγκαιρης Προειδοποίησης επερχόμενων φυσικών καταστροφών. Σε επόμενο στάδιο αναπτύχθηκαν τεχνικές και αλγόριθμοι που κάνουν με επιτυχία πρόβλεψη μετρήσεων μιας ημέρας προς τα εμπρός, καθώς και τεχνικές χρήσης “παραθύρου” δεδομένων προηγούμενων ημερών, αυξάνοντας ταυτόχρονα την ακρίβεια πρόβλεψης. Γενικά οι αλγόριθμοι που αναπτύχθηκαν κατά τη διάρκεια αυτής της εργασίας επεξεργάζονται λύσεις από Συστήματα Γνώσης, Μηχανικής Μάθησης και Προσαρμοστικών Φίλτρων.
Η παρουσία των ανθελμινθικών φαρμάκων αλβενδαζόλη και λεβαμιζόλη στο γεννητικό σύστημα της προβατίνας και οι πιθανές επιπτώσεις
Authors: Μάμαλη Παναγιώτα
Published: January 2014

Η αλβενδαζόλη και η λεβαμιζόλη είναι δύο, ευρείας χρήσης, ανθελμινθικά φάρμακα. Έχουν ενοχοποιηθεί ότι προκαλούν προβλήματα γονιμότητας στα ζώα, αλλά η επίδρασή τους στο αναπαραγωγικό σύστημα δεν έχει μελετηθεί διεξοδικά. Ιδιαίτερα η αλβενδαζόλη εκτιμάται ότι προκαλεί διαμαρτίες διάπλασης στο έμβρυο και αύξηση της εμβρυϊκής θνησιμότητας όταν χορηγείται στην αρχή της κυοφορίας. Στόχος της διατριβής αυτής ήταν 1) να διερευνηθεί η παρουσία των δύο αυτών ανθελμινθικών φαρμάκων, μετά την από του στόματος χορήγηση, στο γεννητικό σύστημα της προβατίνας και 2) να μελετηθεί η πιθανή επίδραση των φαρμακευτικών αυτών ουσιών και των μεταβολιτών τους στην ωρίμανση των ωαρίων, στη συγκέντρωση των οιστρογόνων και της προγεστερόνης και στη δραστηριότητα του ενζυμικού πρωτεολυτικού συστήματος ενεργοποιοί του πλασμινογόνου/πλασμίνη, δεδομένου του πολύπλευρου φυσιολογικού ρόλου του τελευταίου στην αναπαραγωγική λειτουργία. Για το σκοπό αυτό χρησιμοποιήθηκαν 24 προβατίνες φυλής Χίου, 2,5 έως 4,5 ετών, κατά την ένοιστρη περίοδο. Εφαρμόστηκε συγχρονισμός του οίστρου με τοποθέτηση εμφυτευμάτων προγεστερόνης (375 mg) υποδόρια και χορήγηση eCG (8 IU/kg σ.β.). Κατά την έναρξη του οίστρου χορηγήθηκε per os αλβενδαζόλη και λεβαμιζόλη, στις θεραπευτικές δόσεις των 11,5 mg/kg σ.β. και των 8 mg/kg σ.β., αντίστοιχα. Πραγματοποιήθηκαν αιματοληψίες πριν τη χορήγηση των φαρμάκων, τριάντα λεπτά μετά, ακολούθως σε ωριαία διαστήματα έως τη 10η ώρα από την έναρξη του οίστρου και, στη συνέχεια, ανά 2 ώρες έως το τέλος του οίστρου. Στο τέλος του οίστρου, μετά τη σφαγή των ζώων, έγινε λήψη δειγμάτων ιστών από τα επιμέρους τμήματα του γεννητικού συστήματος (ωοθήκες, ωαγωγοί, ενδομήτριο και μυομήτριο των κεράτων και του σώματος της μήτρας, βλεννογόνος και μυϊκή στιβάδα του τραχήλου της μήτρας). Επιπλέον, πραγματοποιήθηκε αναρρόφηση των μη ατρητικών ωοθυλακίων διαμέτρου 2-6 mm, με στόχο τη συλλογή των ωαρίων και δειγμάτων ωοθυλακικού υγρού. Τα κατάλληλα για ωρίμανση συμπλέγματα ωαρίων- κυττάρων του ωοφόρου δίσκου επωάστηκαν in vitro σε Modified Parker’s Medium, επί 24 ώρες. Ο έλεγχος της ωρίμανσης του πυρήνα έγινε υπό μικροσκοπική παρατήρηση, μετά από χρώση με ορκεΐνη (2%). Η ανίχνευση και ο προσδιορισμός της συγκέντρωσης των φαρμακευτικών ουσιών και των μεταβολιτών τους στο αίμα, στους ιστούς του γεννητικού συστήματος και στο ωοθυλακικό υγρό έγινε με τη μέθοδο της υγρής χρωματογραφίας υψηλής απόδοσης (HPLC). Ο προσδιορισμός της συγκέντρωσης των στεροειδών ορμονών (οιστραδιόλης-17β και προγεστερόνης) στο αίμα, στους ιστούς του γεννητικού σωλήνα και στο ωοθυλακικό υγρό έγινε με ραδιοανοσολογική μέθοδο (RIA), ενώ οι ενζυμικοί προσδιορισμοί με φασματοφωτομετρική μέθοδο.
Επίδραση της α-ζεαραλενόλης στην ανάπτυξη - εξέλιξη πρώιμων εμβρύων χοίρου in vitro
Authors: Σαράτση Αικατερίνη
Published: January 2014

Το πιο επικίνδυνο στάδιο για την πρόκληση πρώιμων εμβρυϊκών θανάτων, στο χοίρο, είναι το στάδιο της μητρικής αναγνώρισης της κυοφορίας, δηλαδή η 12η ημέρα από τη γονιμοποίηση. Ειδικά στο ζώο αυτό, το ερέθισμα για τη μητρική αναγνώριση της κυοφορίας είναι η οιστραδιόλη-17β, που εκκρίνουν τα έμβρυα. Η οιστραδιόλη-17β ασκεί τόσο παρακρινή δράση στο ενδομήτριο όσο και αυτοκρινή και παρακρινή δράση στα έμβρυα. Εξάλλου, η δράση της συμβάλλει αποφασιστικά στην ανάπτυξη των εμβρύων, στην εμβρυομητρική επαφή και στην έναρξη της εγκατάστασής τους στη μήτρα, κατά τη 13η ημέρα της κυοφορίας. Ένας από τους σημαντικότερους δείκτες της κυτταρικής διαφοροποίησης των ιστών των εμβρύων, της φυσιολογικής ρύθμισης των μηχανισμών ανάπτυξής τους, καθώς και της δυνατότητας προσκόλλησής τους στο ενδομήτριο είναι ο ενεργοποιός του πλασμινογόνου του τύπου της ουροκινάσης (u-PA). Ο u-PA, που απελευθερώνουν τα έμβρυα χοίρου, ηλικίας 12 ημερών, συνδέεται λειτουργικά με την εκκρινόμενη οιστραδιόλη-17β, μέσω πολύπλοκων αλυσιδωτών μηχανισμών. Στην παρούσα εργασία, λοιπόν, μελετήθηκε η in vitro επίδραση του πλέον τοξικού μεταβολίτη της ζεαραλενόνης, της α-ζεαραλενόλης (α-ΖΕΝ) στη συγκέντρωση της οιστραδιόλης-17β και στη δραστηριότητα των ενεργοποιών του πλασμινογόνου στο υπόστρωμα καλλιέργειας εμβρύων χοίρου, ηλικίας 12 ημερών. Για τους σκοπούς της έρευνας χρησιμοποιήθηκαν 14 νεαρές ένηβες σύες που υποβλήθηκαν σε συγχρονισμό του οίστρου [(eCG, 700 IU/ζώο, i.m., εφάπαξ, ημέρα -5) και (hCG, 700 IU/ζώο, i.m., εφάπαξ, ημέρα -2)] και τεχνητή σπερματέγχυση και θανατώθηκαν 12 ημέρες μετά την έναρξη του οίστρου. Μετά από πλύση του κάθε κέρατος της μήτρας, τα νηματοειδή έμβρυα, ηλικίας 12 ημερών, συλλέχθηκαν, εκτιμήθηκαν, υπό στεροεοσκοπική παρατήρηση, χωρίστηκαν σε τέσσερις πειραματικές ομάδες και καλλιεργήθηκαν μεμονωμένα. Στο υπόστρωμα της in vitro καλλιέργειας των εμβρύων προστέθηκε α-ΖΕΝ, σε δύο διαφορετικές συγκεντρώσεις (1 και 10 μg/ml). Σε μία επιπλέον ομάδα εμβρύων προστέθηκε μόνο ο διαλύτης της α-ΖΕΝ (DMSO, 1%), ενώ παράλληλα υπήρχε και μία ομάδα εμβρύων μαρτύρων (στο υπόστρωμα της καλλιέργειάς των οποίων δεν έγινε καμία προσθήκη). Η συνολική διάρκεια της καλλιέργειας ήταν 24 ώρες. Οι δειγματοληψίες υποστρώματος καλλιέργειας, καθώς και η ποιοτική εκτίμηση των εμβρύων επαναλαμβάνονταν ανά 8 ώρες, από την έναρξη (ώρα 0) έως και το τέλος της καλλιέργειας (24 ώρες). Η συγκέντρωση της οιστραδιόλης-17β στο υπόστρωμα καλλιέργειας των εμβρύων προσδιορίστηκε με ραδιοανοσολογική μέθοδο και εκφράστηκε σε pg οιστραδιόλης-17β ανά ml υποστρώματος καλλιέργειας εμβρύων. Ακολούθως, μετά από τον προσδιορισμό της συγκέντρωσης του DNA της κάθε καλλιέργειας, εκφράστηκε και σε pg/106 κύτταρα. Η δραστηριότητα των ενεργοποιών του πλασμινογόνου στο υπόστρωμα καλλιέργειας των εμβρύων προσδιορίστηκε με φασματοφωτομετρική μέθοδο και εκφράστηκε σε διεθνείς μονάδες (IU) ενεργοποιού του πλασμινογόνου του τύπου της ουροκινάσης (u-PA) ανά 10 μl υποστρώματος.
Μελέτη του προτύπου κατανομής των ιστονών κατά την διαφοροποίηση φυτικών κυττάρων
Authors: Αλατζάς Αναστάσιος
Published: January 2014

Οι ιστόνες είναι μικρές, βασικές και εξαιρετικά συντηρημένες πρωτεϊνες, απαραίτητες για τη συμπύκνωση του DNA στην χρωματίνη των ευκαρυωτικών κυττάρων. Το πρώτο επίπεδο συμπύκνωσης του DNA είναι το νουκλεόσωμα, το οποίο αποτελείται από ένα οκταμερές των ιστονών Η2Α, Η2Β, Η3 και Η4, στο οποίο περιελίσσονται περίπου 146bp DNA, ενώ η δομή του ολοκληρώνεται με την πρόσδεση της συνδετικής ιστόνης Η1. Κάθε τάξη ιστονών, με εξαίρεση την Η4, μπορεί να θεωρηθεί ως μία οικογένεια δομικά όμοιων πολυπεπτιδίων, που ονομάζονται ισομορφές. Οι ισομορφές των ιστονών συντίθενται σε διαφορετικές ποσότητες κατά τη διάρκεια του κυτταρικού κύκλου και έχει προταθεί πως είναι απαραίτητες στις διάφορες λειτουργίες της χρωματίνης. Επιπλέον, οι μετα-μεταφραστικές τροποποιήσεις των ιστονών, όπως η ακετυλίωση, η φωσφορυλίωση, η μεθυλίωση και η ουβικουιτίνωση, δημιουργούν ένα ακόμη επίπεδο ετερογένειας των πρωτεϊνών αυτών και έχει αποδειχθεί πως παίζουν σημαντικό ρόλο σε όλες τις λειτουργίες της χρωματίνης. Παρόλο που οι ισομορφές και οι τροποποιήσεις των ιστονών έχουν μελετηθεί σε φυτικούς οργανισμούς, λίγα είναι γνωστά για το πρότυπο κατανομής τους κατά την διαφοροποίηση και την αποδιαφοροποίηση των φυτικών κυττάρων, διαδικασίες που περιλαμβάνουν πολλές μεταβολές στη δομή και λειτουργία της χρωματίνης. Ακόμη λιγότερα είναι γνωστά για την επίδραση που επιφέρουν στο παραπάνω πρότυπο οι φυτοορμόνες, ουσίες που ρυθμίζουν όλες σχεδόν τις διαδικασίες κατά την ανάπτυξη του φυτού. Σκοπός της εργασίας είναι η μελέτη του προτύπου κατανομής των ισομορφών και τροποποιημένων μορφών των ιστονών κατά την διαφοροποίηση των φυτικών κυττάρων. Η ρίζα του καλαμποκιού (Zea mays L.) αποτελεί ένα κατάλληλο βιολογικό σύστημα για αναπτυξιακές μελέτες, δεδομένου αποτελείται από τρείς ευδιάκριτες αναπτυξιακές της ζώνες. Η μεριστωματική ζώνη αποτελείται από ταχυδιαιρούμενα κύτταρα, στη ζώνη επιμήκυνσης οι κυτταροδιαιρέσεις ελαττώνονται, ενώ η ζώνη διαφοροποίησης αποτελείται κυρίως από παρεγχυματικά, μη διαιρούμενα κύτταρα. Αντίθετα, σε ιστοκαλλιέργειες κάλλων τα φυτικά κύτταρα επανακτούν τις μεριστωματικές τους ιδιότητες ανεξάρτητα από το προηγούμενο βαθμό διαφοροποίησής τους. Τέλος, είναι γνωστό πως οι φυτοορμόνες, όπως η αυξίνη και η γιββεριλλίνη παίζουν σημαντικό ρόλο στην ανάπτυξη της ρίζας, προάγοντας ή αναστέλλοντας αντίστοιχα τη διαφοροποίηση των κυττάρων. 228 Αρχικά έγινε απομόνωση και καθαρισμός ιστονών ξεχωριστά από κάθε αναπτυξιακή ζώνη της ρίζας, από φυτά-μάρτυρες, από φυτά που αναπτύχθηκαν παρουσία αυξίνης και γιββεριλλίνης καθώς και από ιστοκαλλιέργειες κάλλων που αναπτύχθηκαν σε θρεπτικό μέσο MS. Ακολούθησε ηλεκτροφορητικός διαχωρισμός των ιστονών, αρχικά με ηλεκτροφόρηση SDS-PAGE, έπειτα με όξινη ηλεκτροφόρηση σε σύστημα οξικού οξέος-ουρίας και τέλος με δισδιάσταση όξινη ηλεκτροφόρηση AUT/AUC-PAGE.
Μελέτη των πόρων του hering στις παθήσεις του ήπατος
Authors: Γερασιμίδου Δομνίκη
Published: January 2014

Ο ρόλος των πόρων του Hering και των προγονικών κυττάρων που αυτοί περιλαμβάνουν στις παθήσεις του ήπατος βρίσκεται υπό διερεύνηση. Με βάση την υπόθεση ότι χρόνια νοσήματα με διαφορετικούς παθογενετικούς μηχανισμούς προκαλούν βλάβη των πόρων του Hering και κατά συνέπεια πολλαπλασιασμό προγονικών κυττάρων με στόχο την αποκατάσταση, μελετήσαμε 103 βιοψίες ήπατος από ασθενείς με χρόνια ηπατίτιδα C (n=37), μη αλκοολική λιπώδη νόσο (NAFLD) (n=30) και πρωτοπαθή χολική κίρρωση (n=25). H ομάδα ελέγχου περιέλαβε 11 βιοψίες ασθενών χωρίς ουσιώδεις παθολογικές αλλοιώσεις. Πραγματοποιήθηκαν ιστοχημικές (H&E, Masson, Gomori, PAS-διαστάση και αιμοσιδηρίνη) και ανοσοϊστοχημικές χρώσεις (κυτοκερατίνη 7 και EpCAM), οι οποίες αξιολογήθηκαν για κάθε νόσο ξεχωριστά με βάση διεθνώς αναγνωρισμένα ημιποσοτικά συστήματα βαθμολόγησης. Οι ανοσοχρώσεις ανέδειξαν τους πόρους του Hering, την παρουσία και το βαθμό χολαγγειολικής αντίδρασης και ηπατοκυτταρικής βλάβης, καθώς και την πιθανή προέλευση ηπατοκυττάρων από αναγεννώμενα προγονικά κύτταρα. Διαπιστώθηκε ότι ο αριθμός των πόρων του Hering μεταβάλλεται με την εξέλιξη των χρόνιων παθήσεων του ήπατος και συμβαδίζει με την ένταση της χολαγγειολικής αντίδρασης, προφανώς αντανακλώντας την κινητοποίηση των προγονικών κυττάρων του ήπατος. Στη χρόνια ηπατίτιδα C και στην NAFLD παρατηρήθηκε αύξηση του αριθμού των πόρων του Hering και της χολαγγειολικής αντίδρασης στα διαδοχικά στάδια εξέλιξής τους. Αντίθετα, στην πρωτοπαθή χολική κίρρωση παρατηρήθηκε απώλεια πόρων του Hering παράλληλα με την καταστροφή των χοληφόρων πόρων των πυλαίων διαστημάτων, προφανώς στα πλαίσια αυτοάνοσης προσβολής. Η έκφραση του παράγοντα EpCAM σε περιπυλαία ηπατοκύτταρα που διαπιστώθηκε στη μελέτη μας υποδεικνύει την περιφέρεια των λοβίων ως τη βασική εστία αναγεννώμενων ηπατοκυττάρων από προγονικά κύτταρα στις χρόνιες παθήσεις του ήπατος, ενώ σε συνδυασμό με την ένταση της χολαγγειολικής αντίδρασης δίνει έμφαση στον ρόλο της τελευταίας στο μηχανισμό ηπατοκυτταρικής αναγέννησης. Η αυξανόμενη σημασία της ενεργοποίησης των προγονικών κυττάρων κατά την εξέλιξη των χρόνιων παθήσεων του ήπατος αντανακλάται σε αυξανόμενο αριθμό ηπατοκυττάρων που εκφράζουν τον παράγοντα EpCAM σε προχωρημένα στάδια. Επομένως, είναι σημαντική η προοπτική που προκύπτει στη θεραπευτική αντιμετώπιση των χρόνιων παθήσεων του ήπατος, ακόμα και σε προχωρημένα στάδια νόσου, μέσω της κινητοποίησης των προγονικών κυττάρων.
Τεχνικές αναπαράστασης και διαχείρισης προτύπων. Το σύστημα διαχείρισης βάσεων προτύπων
Authors: Κοτσιφάκος Ευάγγελος
Published: January 2014

Λόγω του μεγάλου όγκου δεδομένων που συλλέγεται στις μέρες μας και αποθηκεύεται σε βάσεις δεδομένων διαφόρων πεδίων και εφαρμογών, οι εφαρμογές και τεχνικές εξόρυξης γνώσης από δεδομένα χρησιμοποιούνται πολύ συχνά για την ανακάλυψη κρυμμένης πληροφορίας, ομάδων και συσχετίσεων δεδομένων. Ο αριθμός των προτύπων που εξάγεται από τις βάσεις αυτές αυξάνεται επίσης ιδιαίτερα και σε πολλές περιπτώσεις η διαχείρισή τους δεν είναι απλή διαδικασία. Οι τελικοί χρήστες δεν μπορούν να αντιμετωπίσουν όλους τους διαφορετικούς τύπους προτύπων που παράγονται από μία ποικιλία λογισμικού σε ετερογενείς πηγές δεδομένων. Αντιμετωπίζοντας αυτή την πρόκληση, μελετάμε τη διαχείριση των προτύπων σε ένα Σύστημα Διαχείρισης Βάσεων Προτύπων (ΣΔΒΠ - Pattern Base Management System (PBMS)). Ένα ΣΔΒΠ χειρίζεται τα πρότυπα όπως ένα Σύστημα Διαχείρισης Βάσεων Δεδομένων (ΣΔΒΔ) χειρίζεται τα απλά δεδομένα, χρησιμοποιώντας μία βάση προτύπων και μία γλώσσα επερωτήσεων προσανατολισμένη στην αναπαράσταση των προτύπων. Τα πρότυπα αποτελούν μια συμπαγή πλούσια σε σημασιολογία αναπαράσταση των αρχικών δεδομένων και μπορεί να είναι απλά ή σύνθετα (που ορίζονται πάνω σε απλά πρότυπα). Η ποικιλία των υπαρχόντων προτύπων είναι μεγάλη αλλά όλα τα πρότυπα μοιράζονται κοινά χαρακτηριστικά στον τρόπο που ορίζονται. Η ενιαία διαχείριση των προτύπων με προχωρημένες λειτουργίες πάνω στα πρότυπα, όπως η σύγκρισή τους, οδηγεί σε πολλές ενδιαφέρουσες εφαρμογές. Συγκεκριμένα, η σύγκριση συστάδων, στην περίπτωση της διατριβής αυτής, μπορεί να χρησιμοποιηθεί για να κατηγοριοποιήσει ή να ανακτήσει εικόνες στα πλαίσια ενός συστήματος ανάκτησης εικόνων με βάση το περιεχόμενο (Content-Based Image Retrieval - CBIR). Ένα επίσης σημαντικό θέμα σχετικό με τα πρότυπα που έχουν εξαχθεί αυτόματα είναι η αξιολόγησή τους, καθώς δεν είναι όλα τα πρότυπα σημαντικά και ενδιαφέροντα για τους χρήστες. Η αξιολόγηση των προτύπων είναι μία ενδιαφέρουσα αλλά και δύσκολη εργασία. Ωστόσο, με τη χρήση ενός ενοποιημένου συστήματος διαχείρισης προτύπων και τη χρήση οντολογιών που περιγράφουν τη γνώση της περιοχής (domain knowledge ontologies) αυτή η εργασία μπορεί να υποστηριχθεί από λογισμικό. Στην παρούσα διατριβή αντιμετωπίσαμε τα παραπάνω σχετικά με τη διαχείριση των προτύπων προβλήματα. Πιο συγκεκριμένα: - Μελετήσαμε το πιο κατάλληλο μοντέλο αναπαράστασης για μία βάση προτύπων, βασισμένη στον ορισμό των προτύπων του έργου PANDA. Μέσα από μία ποιοτική αξιολόγηση τριών μοντέλων βάσεων δεδομένων, του σχεσιακού, του αντικειμενο-σχεσιακού και του ημι-δομημένου (XML) μοντέλου, συμπεραίνουμε ότι το μοντέλο XML είναι πιο κατάλληλο για μία βάση προτύπων καθώς, ανάμεσα σε άλλα χαρακτηριστικά, είναι ευέλικτο, επεκτάσιμο και παρέχει αποτελεσματικότητα στις επερωτήσεις.
Statistical analysis of multivariate dependence structures among financial time series
Authors: Βογιατζόγλου Μάνθος
Published: January 2014

In recent years copulas have become increasingly popular in .nancial applications however most of the empirical work in the .eld is focused on bivariate problems. The current thesis aims to .ll in some gaps in multivariate copulas by introducing to distinct methods that allow the researcher to use copulas in arbitrary dimensions. The thesis consists of .ve chapters, chapter one introduces the statistical theory behind copulas and provides a comprehensive review of the major applications of copulas in .nance. Chapter two introduces a novel way to estimate copulas in vast dimension based on the notion of composite likelihood. Chapter three introduces a multivariate non linear non normal CAPM model named the F - Vine. Chapter four describes in detail a MATLAB toolbox speci.cally designed by the author to .t copula based models and chapter .ve provides analytical derivatives of some of the most popular copula models used in .nance
Κωδικοποίηση, συνθετική αναπαραγωγή, φυσικοχημική μελέτη και αξιολόγηση των δυνατοτήτων αναβιώσεως χρωστικών και μεθόδων βαφής που χρησιμοποιήθηκαν στην υφαντουργία του 19ου και πρώιμου 20ου αιώνα
Authors: Μικροπούλου Ελένη
Published: January 2014

Ο σκοπός της διατριβής είναι να βρεθεί μια επιστημονικά έγκυρη αναπαραγωγή και διάσωση των παραδοσιακών διαδικασιών για φυσικές χρωστικές. Για να επιτευχθεί ο σκοπός αυτός έγιναν τα παρακάτω: (α) Σχολαστική εξέταση και συλλογή των παραδοσιακών παλαιών συνταγών και δοκιμή εφαρμογής απλών αλλά βελτιωμένων των παραδοσιακών διαδικασιών, με σκοπό την χρησιμοποίηση και την εφαρμογή τους ως μια απλή σειρά διαδικασιών στη βιομηχανία για μεγάλο αριθμό χρωστικών. Οι πηγές με συνταγές συλλέχθηκαν και εξετάστηκαν. Τα κείμενα αυτά προέρχονται από την αρχαία Ελλάδα και Ρώμη, τη Μεσαιωνική Αραβία, Βυζάντιο και νότια Ευρώπη, αλλά και ορισμένα πιο πρόσφατα από τη Μεσόγειο, καλύπτοντας έτσι δύο χιλιετίες. Οι συνταγές μεταφράστηκαν με τεχνικούς όρους που χρησιμοποιούμε σήμερα και έτσι προσδιορίστηκαν οι παράμετροι (χρωστικές, συνθήκες, προστύμματα και διαδικασίες) και δοκιμάστηκαν πειραματικά με σκοπό τον προσδιορισμό μιας κοινής βαφικής διεργασίας για μεγάλο αριθμό χρωστικών. Η κωδικοποίηση των διαδικασιών και η διευκρίνιση των τεχνολογικών ασαφειών βοηθάει στη βελτίωση των παραδοσιακών διαδικασιών. (β) Πρακτική αναβίωση των τεχνικών στην παραγωγή και χρήση των φυσικών χρωστικών. Η διαδικασία αυτή περιέχει: (1) Έλεγχος των βημάτων της σύνθλιψης, διήθησης, συλλογής και αποξήρανσης της εξαγόμενης χρωστικής. (2) Χρήση των χρωστικών σε διαφορετικά υποστρώματα, π.χ έριο,βαμβάκι και σε διαφορετικές συνθήκες. (γ) Προετοιμασία δειγμάτων αναφοράς σε βαμβάκι και έριο και δειγμάτων με διάφορα προστύμματα, τα οποία θα υποστούν χρωματικές μετρήσεις και μέτρηση της αντοχής τους στο φως και το πλύσιμο (π.χ BS1006: 1990CO2, BS1006: 1990BO2) με σκοπό τη σύγκριση των δειγματων και τον προσδιορισμό των βέλτιστων συνθηκών. Για το σκοπό αυτό δημιουργήθηκε ένα τρισδιαστάτο ψηφιακό χρωματικό πρότυπο. (δ) Αποτίμηση και τυποποίηση της συνολικής διαδικασίας με σκοπό την αναπαραγωγή της και την σταθερότητα στο χρώμα. Στη διαδικασία αυτή θα ποικίλουν οι συγκεντρώσεις και η καθαρότητα των υλικών, όπως και οι συνθήκες (π.χ θερμοκρασία). Η τυποποίηση της διαδικασίας επιτρέπει τη συλλογή προτάσεων για τη βελτίωση της ποιότητας με πρόσθετα υλικά ή αλλαγές στην προετοιμασία ή στις συνθήκες. (ε) Η δημιουργία ηλεκτρονικής εγκυκλοπαίδειας για τις φυσικές χρωστικές, τις παλαιές συνταγές και τις χρήσεις τους σε μορφή βάσης δεδομένων και παραγωγή ιστοσελίδας με τις σχετικές πληροφορίες.
Κυπριακή και φοινικική κεραμική στο Αιγαίο κατά τους πρώϊμους ιστορικούς χρόνους
Authors: Μπουρογιάννης Γεώργιος
Published: January 2014

Αντικείμενο της παρούσας διατριβής είναι η κυπριακή και φοινικική κεραμική και ο απόηχός της στο Αιγαίο των Πρώιμων Ιστορικών χρόνων, ως ένδειξη των εμπορικών επαφών του Αιγαίου με την ανατολική Μεσόγειο κατά την προαναφερθείσα περίοδο. […]
Σχεδιασμός πομποδεκτών για ασύρματα ψηφιακά τηλεπικοινωνιακά συστήματα
Authors: Λιούμπας Αθανάσιος
Published: January 2014

Through the worldwide research on wireless communications, it becomes increasingly clear that the dominant consideration in the design of systems employing such technologies will be their ability to perform adequately over channels perturbed by a host of impairments. Based on this target, this dissertation aims at designing low-complexity digital transceivers operating over wireless fading channels. Special emphasis is placed upon designing transceivers with no channel estimation capabil- ities, since the latter is one of the most di±cult tasks performed at the receiver. The key to achieving this goal, was the thorough study of fading channels, as well as the connection of the fading statistics with the error performance of communications systems. Towards this concept, a long-term performance criterion is presented, which is proved to be more reliable compared to classic ones, regarding the error performance estimation. Utilizing the proposed long-term criterion, a novel method is developed, which is applied to equal gain diversity systems, enabling them to operate over fading channels with strong power decay pro?les. Under the same concept, an optimum receiver is proposed, which does not ne- cessitate any channel amplitude estimation and operates optimally over any fading conditions, achieving the minimum error performance. The performance of low-complexity transceivers is improved by employing a novel adaptive- modulation system, in the absence of channel estimation, while the requirements of adaptive- transmission systems are revisited. Furthermore, under the framework for reducing the com- plexity of diversity systems, a novel adaptive generalized selection combining receiver is intro- duced, which limits the number of activated diversity branches, leading to lower energy and power resources consumption.